CELEX: 32018D0501
Language: lv
Date: 2018-03-22 00:00:00
Title: Komisijas Īstenošanas lēmums (ES) 2018/501 (2018. gada 22. marts) par Omānas Sultanāta atzīšanu attiecībā uz jūrnieku sagatavošanas un sertificēšanas sistēmām saskaņā ar Eiropas Parlamenta un Padomes Direktīvu 2008/106/EK (izziņots ar dokumenta numuru C(2018) 1640) (Dokuments attiecas uz EEZ. )

26.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 82/15
            
         KOMISIJAS ĪSTENOŠANAS LĒMUMS (ES) 2018/501
   (2018. gada 22. marts)
   par Omānas Sultanāta atzīšanu attiecībā uz jūrnieku sagatavošanas un sertificēšanas sistēmām saskaņā ar Eiropas Parlamenta un Padomes Direktīvu 2008/106/EK
   
      
         (izziņots ar dokumenta numuru C(2018) 1640)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 19. novembra Direktīvu 2008/106/EK par jūrnieku minimālo sagatavotības līmeni (1) un jo īpaši tās 19. panta 3. punktu,
   tā kā:
   
               (1)
            
            
               Saskaņā ar Direktīvu 2008/106/EK dalībvalstis var nolemt ar indosamentu atzīt trešo valstu izdotos attiecīgos jūrnieku kompetences vai prasmes sertifikātus, ja attiecīgo trešo valsti atzīst Komisija. Attiecīgajām trešām valstīm ir jāatbilst visām prasībām, kas noteiktas Starptautiskās Jūrniecības organizācijas 1978. gada Konvencijā par jūrnieku sagatavošanas, sertificēšanas un sardzes pildīšanas standartiem (“STCW konvencija”).
            
         
               (2)
            
            
               Nīderlande ar 2015. gada 19. augusta vēstuli pieprasīja atzīt Omānas Sultanātu. Pēc šā pieprasījuma Komisija sazinājās ar Omānas iestādēm nolūkā novērtēt to sagatavošanas un sertificēšanas sistēmu, lai pārliecinātos, vai Omānas Sultanāts ievēro visas STCW konvencijas prasības un vai ir veikti pienācīgi pasākumi, lai novērstu krāpšanos ar sertifikātiem. Tika paskaidrots, ka novērtējums pamatosies uz faktu konstatēšanas inspekcijas rezultātiem, kuru paredzēts veikt Eiropas Jūras drošības aģentūras (“Aģentūra”) ekspertiem.
            
         
               (3)
            
            
               Inspekcija notika 2016. gada augustā, un tajā tika konstatētas vairākas jomas, kurām Omānas iestādēm ir pienācīgi jāpievēršas, tostarp nepilnības saistībā ar kvalitātes pārvaldības procedūrām, izglītības programmu un apmācību kursu apstiprināšanu un Omānas Starptautiskās jūrniecības koledžas (IMCO) pasākumiem. Omānas iestādes 2017. gada janvārī iesniedza brīvprātīgu korektīvo pasākumu plānu.
            
         
               (4)
            
            
               Pamatojoties uz inspekcijas rezultātiem un brīvprātīgo korektīvo pasākumu plānu, Komisija veica novērtējumu par Omānas Sultanāta sagatavošanas un sertificēšanas sistēmu. Komisija 2017. gada maijā Omānas iestādēm iesniedza novērtējuma ziņojumu, kurā bija secināts, ka brīvprātīgajā korektīvo pasākumu plānā ir ietvertas visas nepilnības, izņemot divus konstatējumus, kas saistīti ar IMCO mācību programmas apstiprināšanas procedūru un drošības apmācības vietas būvniecības darbu pabeigšanu tajā pašā izglītības iestādē.
            
         
               (5)
            
            
               Omānas iestādes 2017. gada jūlijā iesniedza papildu korektīvos pasākumus, kas paredzēti minēto konstatējumu risināšanai.
            
         
               (6)
            
            
               Pamatojoties uz visu pieejamo informāciju, Komisija secināja, ka Omānas iestādes ir veikušas pasākumus, lai Omānas jūrnieku sagatavošanas un sertificēšanas sistēmu pielāgotu STCW konvencijas prasībām.
            
         
               (7)
            
            
               Novērtēšanas galarezultāts liecina, ka Omānas Sultanāts ievēro STCW konvencijas prasības, ir novērsis visas konstatētās nepilnības un ir veikti attiecīgi pasākumi, lai novērstu krāpšanos ar sertifikātiem.
            
         
               (8)
            
            
               Dalībvalstīm ir sniegts ziņojums par novērtējuma rezultātiem.
            
         
               (9)
            
            
               Šajā lēmumā paredzētais pasākums ir saskaņā ar Kuģošanas drošības un kuģu izraisītā piesārņojuma novēršanas komitejas atzinumu,
            
         IR PIEŅĒMUSI ŠO LĒMUMU.
   1. pants
   Direktīvas 2008/106/EK 19. panta izpildes vajadzībām Omānas Sultanāts tiek atzīts attiecībā uz jūrnieku sagatavošanas un sertificēšanas sistēmām.
   2. pants
   Šis lēmums ir adresēts dalībvalstīm.
   
      Briselē, 2018. gada 22. martā
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 323, 3.12.2008., 33. lpp.